62023CO0084
RJEŠENJE SUDA (osmo vijeće)
5. listopada 2023. (
*1
)
„Zahtjev za prethodnu odluku – Članak 99. Poslovnika Suda – Poljoprivreda – Zajednička organizacija tržišta – Ljestvica Europske unije za razvrstavanje goveđih, svinjskih i ovčjih trupova – Delegirana uredba (EU) 2017/1182 – Odstupanja od opće obveze razvrstavanja trupova – Klaonice – Članak 2. stavak 1. – Odstupanja koja se odobravaju manjim objektima – Nacionalni propis koji ne predviđa mogućnost odobravanja takvih odstupanja – Obvezna ili fakultativna priroda takvih odstupanja”
U predmetu C‑84/23,
povodom zahtjeva za prethodnu odluku na temelju članka 267. UFEU‑a, koji je uputila Înalta Curte de Casație și Justiție – Secția de contencios administrativ și fiscal (Visoki kasacijski sud – vijeće za upravne i porezne sporove, Rumunjska), odlukom od 5. listopada 2022., koju je Sud zaprimio 14. veljače 2023., u postupku
SC Dinamel Trade SRL
protiv
Ministerul Agriculturii şi Dezvoltării Rurale,
SUD (osmo vijeće),
u sastavu: M. Safjan, predsjednik vijeća, N. Jääskinen i M. Gavalec (izvjestitelj), suci,
nezavisna odvjetnica: L. Medina,
tajnik: A. Calot Escobar,
odlučivši, nakon što je saslušao nezavisnu odvjetnicu, da u predmetu odluči obrazloženim rješenjem, u skladu s člankom 99. Poslovnika Suda,
donosi sljedeće
Rješenje
1
Zahtjev za prethodnu odluku odnosi se na tumačenje članka 2. stavka 1. Delegirane uredbe Komisije (EU) 2017/1182 od 20. travnja 2017. o dopuni Uredbe (EU) br. 1308/2013 Europskog parlamenta i Vijeća u pogledu ljestvice Unije za razvrstavanje goveđih, svinjskih i ovčjih trupova i u pogledu izvješćivanja o tržišnim cijenama određenih kategorija trupova i živih životinja (SL 2017., L 171, str. 74. i ispravak SL 2020., L 84, str. 34.).
2
Zahtjev je upućen u okviru spora između društva SC Dinamel Trade SRL i Ministerul agriculturii și Dezvoltării Rurale (Ministarstvo poljoprivrede i ruralnog razvoja, Rumunjska) u vezi s odobravanjem odstupanja od opće obveze razvrstavanja goveđih i svinjskih trupova predviđene nacionalnim propisima.
Pravni okvir
Pravo Unije
Uredba (EU) br. 1308/2013
3
U stavku 6. članka 19. Uredbe (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL 2013., L 347, str. 671. i ispravci SL 2014., L 189, str. 261., SL 2015., L 114, str. 25. i SL 2020., L 1, str. 5.), naslovljenog „Delegirane ovlasti”, određuje se:
„Kako bi se uzeli u obzir tehnički napreci i potrebe sektora iz članka 10. te potreba za standardizacijom prezentiranja različitih proizvoda za potrebe poboljšanja tržišne transparentnosti, bilježenja cijena i primjene mjera tržišne intervencije, Komisija je ovlaštena donijeti delegirane akte u skladu s člankom 227.:
(a)
kojima se prilagođavaju i ažuriraju odredbe iz Priloga IV. o ljestvicama Unije za [razvrstavanje], označivanje i prezentiranje trupova […];
(b)
[kojima se] utvrđuju dodatne odredbe vezane uz [razvrstavanje], uključujući stručne klasifikatore, razvrstavanje u razrede, uključujući automatizirane tehnike razvrstavanja u razrede, označivanje, vaganje i žigosanje trupova te vezane uz izračunavanje prosječnih cijena u Uniji te koeficijenata ponderiranja koji se koriste za izračunavanje tih cijena;
(c)
[kojima se] utvrđuju, u sektoru govedine i teletine, odstupanja od odredaba te posebna odstupanja koja države članice mogu odobriti klaonicama u kojima se kolje mali broj goveda te dodatne odredbe za dotične proizvode, uključujući odredbe vezane uz klase konformacije i stupanj prekrivenosti masnim tkivom te u sektoru ovčjeg mesa dodatne odredbe vezane uz težinu, boju mesa i pokrivenost masnim tkivom te kriterije za [razvrstavanje] lagane janjadi;
(d)
omogućuje državama članicama s odobrenjem da ne primjenjuju ljestvicu za [razvrstavanje] svinjskih trupova i odobrenjem da, osim težine i procijenjenog udjela mišićnog tkiva, upotrebljavaju i druge kriterije za njihovo ocjenjivanje ili da utvrde odstupanja od te ljestvice.”
4
U članku 227. te odredbe, naslovljenom „Izvršavanje ovlasti”, propisuje se:
„1.   Ovlasti za donošenje delegiranih akata dodjeljuju se Komisiji podložno uvjetima utvrđenima u ovom članku.
2.   Ovlasti za donošenje delegiranih akata iz ove Uredbe dodjeljuju se Komisiji na razdoblje od sedam godina od 20. prosinca 2013. Komisija sastavlja izvješće o delegiranju ovlasti najkasnije devet mjeseci prije isteka sedmogodišnjeg razdoblja. Delegiranje ovlasti automatski se produljuje na razdoblje jednakog trajanja ako se Europski parlament i Vijeće ne usprotive tom produljenju najkasnije tri mjeseca prije isteka svakog od tih razdoblja.
3.   Europski parlament ili Vijeće mogu u bilo kojem trenutku opozvati delegiranje ovlasti iz ove Uredbe. Odlukom o opozivu prestaje delegiranje ovlasti navedeno u toj odluci. Ta odluka stupa na snagu sljedećeg dana od dana objave u Službenom listu Europske unije ili na kasniji datum koji je u njoj utvrđen. Odluka ne utječe na valjanost delegiranih akata koji su već stupili na snagu.
4.   Čim Komisija donese delegirani akt, ona ga istovremeno dostavlja Europskom parlamentu i Vijeću.
5.   Delegirani akt donesen u skladu s ovom Uredbom stupa na snagu samo ako se tome ne usprotive ni Europski parlament ni Vijeće u roku od dva mjeseca po priopćavanju Europskom parlamentu i Vijeću o tom aktu ili ako su prije isteka tog roka i Europski parlament i Vijeće obavijestili Komisiju da se neće protiviti. To se razdoblje produžuje za dva mjeseca na inicijativu Europskog parlamenta ili Vijeća.”
5
Prilog IV. navedenoj uredbi, naslovljen „Ljestvic[a] Unije za [razvrstavanje] trupova iz članka 10.”, glasi kako slijedi:
„A Ljestvica Unije za [razvrstavanje] trupova goveda starih osam mjeseci ili više
[…]
V. [Razvrstavanje] i označivanje
Klaonice odobrene […] poduzimaju mjere kako bi osigurale da svi trupovi ili polovice goveda starih osam mjeseci ili više koja su zaklana u tim klaonicama […] budu [razvrstani] i označeni u skladu s ljestvicom Unije.
Prije označivanja žigom, države članice mogu odobriti da se s trupova ili polovica ukloni potkožno masno tkivo ako je stanje masnog tkiva takvo da je to opravdano.
B. Ljestvica Unije za [razvrstavanje] svinjskih trupova
[…]
II. [Razvrstavanje]
Klase trupova određuju se prema procijenjenom udjelu mišićnog tkiva te se u skladu s tim trupovi svrstavaju u odgovarajuću klasu:
Klase
Udio mišićnog tkiva izražen u postotku mase trupa
S
60 ili više
E
55 ili više, ali manje od 60
U
50 ili više, ali manje od 55
R
45 ili više, ali manje od 50
O
40 ili više, ali manje od 45
P
manje od 40”
Delegirana uredba 2017/1182
6
U uvodnoj izjavi 3. Delegirane uredbe 2017/1182 navodi se:
„Radi smanjenja administrativnog opterećenja, državama članicama trebalo bi omogućiti da manjim objektima dopuste odstupanje od opće obveze razvrstavanja trupova. Na temelju iskustva stečenog u primjeni ljestvice Unije za razvrstavanje, primjereno je predvidjeti takva odstupanja za klaonice koje prosječno u razdoblju od jednog tjedna zakolju manje od 150 goveda starih osam mjeseci ili više, ili manje od 500 svinja. Međutim, države članice mogu utvrditi niže granice ovisno o svojim nacionalnim uvjetima, osobito kako bi se osigurala reprezentativnost izvješćivanja o cijenama.”
7
U članku 1. te odredbe, naslovljenom „Utvrđivanje dobi i kategorija […] goveda”, propisuje se:
„Dob […] goveda radi utvrđivanja kategorija kako su navedene u točki A.II. Priloga IV. Uredbi […] br. 1308/2013 provjerava se na temelju informacija koje su dostupne u sustavu za označivanje i registraciju […] goveda koji je u svakoj državi članici uspostavljen u skladu s glavom I. Uredbe (EZ) br. 1760/2000 [Europskog parlamenta i Vijeća od 17. srpnja 2000. o uvođenju sustava označivanja i registracije […] goveda, označivanju goveđeg mesa i proizvoda od goveđeg mesa i stavljanju izvan snage Uredbe Vijeća (EZ) br. 820/97 (SL 2000., L 204, str. 1.) (SL, posebno izdanje na hrvatskom jeziku, poglavlje 3., svezak 36., str. 117.)].”
8
U članku 2. navedene uredbe, naslovljenom „Odstupanja od obveznog razvrstavanja trupova”, određuje se:
„1.   Države članice mogu odlučiti da zahtjevi za razvrstavanje trupova goveda i svinja utvrđeni u točki A. V. odnosno točki B.II. Priloga IV. Uredbi (EU) br. 1308/2013 nisu obvezni za klaonice u kojima se:
(a)
zakolje manje od 150 […] goveda starih osam mjeseci ili više tjedno u godišnjem prosjeku;
(b)
zakolje manje od 500 svinja tjedno u godišnjem prosjeku.
Države članice mogu utvrditi nižu granicu, posebno kako bi se osigurala reprezentativnost bilježenja cijena navedena u članku 8. stavku 2. Provedbene uredbe [Komisije] (EU) 2017/1184 [od 20. travnja 2017. o utvrđivanju pravila za primjenu Uredbe br. 1308/2013 (SL 2017., L 171, str. 103.)].
2.   Države članice mogu odlučiti da zahtjevi u pogledu razvrstavanja trupova […] goveda i svinja nisu obvezni:
(a)
za goveđe i svinjske trupove u vlasništvu klaonice ako ne dolazi do komercijalne transakcije pri kupnji tih životinja;
(b)
za svinjske trupove jasno definiranih lokalnih pasmina ili onih s posebnim načinima stavljanja na tržište ako je zbog njihova anatomskog sastava tijela nemoguće homogeno i standardizirano razvrstavanje trupova.
3.   Države članice koje primjenjuju razvrstavanje ovčjih trupova u skladu s člankom 10. drugim stavkom Uredbe (EU) br. 1308/2013 mogu na temelju objektivnih i nediskriminacijskih kriterija odlučiti da zahtjevi u pogledu razvrstavanja ovčjih trupova ne budu obvezni za određene klaonice.
4.   Države članice obavješćuju Komisiju o svojoj odluci o primjeni bilo kojeg od odstupanja utvrđenih u stavcima 1., 2. i 3. ovog članka.”
Rumunjsko pravo
9
U članku 2. stavku 1. Ordonanțe Guvernului nr. 4/2019 privind reorganizarea Sistemului național de clasificare a carcaselor de bovine, porcine și ovine, precum și Monitorizarea, controlul și raportarea prețurilor de piață ale carcaselor și ale animallor vii (Uredba Vlade br. 4/2019. o reorganizaciji nacionalnog sustava razvrstavanja goveđih, svinjskih i ovčjih trupova te o praćenju, nadzoru i izvješćivanju o tržišnim cijenama trupova i živih životinja) od 30. siječnja 2019. (Monitorul Oficial al României, dio I., br. 81 od 31. siječnja 2019., u daljnjem tekstu: OG br. 4/2019), propisuje se da nacionalni sustav razvrstavanja osigurava obveznu primjenu ljestvice Unije za razvrstavanje goveđih, svinjskih i ovčjih trupova, u skladu s Unijinim uredbama o razvrstavanju trupova i važećim nacionalnim zakonodavstvom, kako bi se poboljšala transparentnost tržišta i utvrdile usporedive tržišne cijene trupova na nacionalnoj razini i razini Unije, što je temelj za upravljanje s tim povezanim mjerama te za primjenu mehanizama intervencije Komisije u tom sektoru.
10
U skladu s člankom 3. stavkom 1. Hotărârea Guvernului nr. 842/2021 privind modul de organizare și funcționare a sistemului național de clasificare a carcaselor de bovine, porcine și ovine (Odluka vlade br. 842/2021 o načinu organizacije i funkcioniranja nacionalnog sustava razvrstavanja goveđih, svinjskih i ovčjih trupova) od 11. kolovoza 2021. (Monitorul Oficial al României, dio I., br. 810 od 24. kolovoza 2021., u daljnjem tekstu: HG br. 842/2021), primjena ljestvice Unije za razvrstavanje trupova i izvješćivanje o tržišnim cijenama za određene kategorije tih trupova i živih životinja, kako je predviđeno uredbama Unije, obvezni su i predstavljaju:
„(a)
potrebu za praćenjem, na usporedivoj osnovi, tržišnih cijena mesa u svim državama članicama i za izračunom tih prosječnih tržišnih cijena na razini Unije, s obzirom na to da je taj nadzor potreban u sektoru goveđeg i svinjskog mesa za upravljanje s tim povezanim mjerama, kao što su javna intervencija, privatno skladištenje i izvozne subvencije;
(b)
uvjet prihvatljivosti za javnu intervenciju u sektoru govedine i teletine;
(c)
važan instrument za utvrđivanje vrijednosti trupa, koji doprinosi transparentnosti tržišta […].”
11
Na temelju članka 5. HG‑a br. 842/2021 klaonice u biti podliježu sljedećim obvezama:
„[…]
(b)
sklopiti ugovor o pružanju usluga razvrstavanja trupova, za sve vrste zaklanih životinja, isključivo sa zastupnicima za razvrstavanje trupova odnosno s ovlaštenim nezavisnim klasifikatorima trupova […];
[…]
(d)
u objektu trajno osigurati pružatelju usluga propisane uvjete za obavljanje djelatnosti razvrstavanja svih trupova, u skladu s tehničkim pravilima za razvrstavanje trupova, registraciju i izvješćivanje o rezultatima razvrstavanja i cijenama mesa;
[…]
(g)
poduzeti potrebne mjere kako bi se u objektu osiguralo neprekidno obavljanje djelatnosti razvrstavanja trupova, ako je [osobu] s kojom je sklopljen ugovor o pružanju usluga razvrstavanja sankcionirao Inspektorat za razvrstavanje trupova u obliku suspenzije/poništavanja odobrenja za razvrstavanje ili u bilo kojem drugom slučaju izmjene ugovora o pružanju usluga razvrstavanja;
(h)
obavijestiti o programu klanja životinja [osobu] s kojom je sklopljen ugovor o pružanju usluga razvrstavanja, tako da ona bude prisutna u klaonici na početku klanja životinja kako bi trupove razvrstala pri određivanju njihove tople mase te najkasnije u rasponu utvrđenom u tehničkim standardima razvrstavanja, koji se razlikuju ovisno o životinjskoj vrsti;
(i)
staviti na raspolaganje klasifikatoru, prije početka razvrstavanja, dokumente koji sadržavaju informacije u skladu sa stvarnim stanjem, radi bilježenja tih podataka u računalnoj aplikaciji i sastavljanja izvješća o razvrstavanju […];
[…]
(m)
čuvati u arhivu kompletnu dokumentaciju, kronološki poredanu po tjednu izvješćivanja, tijekom dviju kalendarskih godina nakon kraja godine u kojoj je ta dokumentacija sastavljena, u skladu s tehničkim standardima razvrstavanja, koji se razlikuju ovisno o životinjskoj vrsti;
(n)
staviti na raspolaganje svim dobavljačima/uzgajivačima životinja koji su ih isporučili za klanje u klaonici izvješće o razvrstavanju koje je sastavio klasifikator trupova i koje je ovjereno potpisom, najkasnije 48 sati nakon klanja životinja;
[…]
(p)
izvijestiti okružni inspektorat za razvrstavanje trupova o svim utvrđenim nepravilnostima u klasifikatorovoj primjeni tehničkih pravila za razvrstavanje trupova i/ili svaki put kad on ne ispunjava uvjete iz ugovora o pružanju usluga i/ili svaki put kad raskine ugovor o pružanju usluga;
[…]
(r)
omogućiti provođenje kontrola na terenu […] kako bi se provjerila usklađenost sa stvarnim stanjem prvotnog bilježenja podataka iz izvješća o razvrstavanju i kako bi se ti podaci uvrstili u nacionalnu bazu podataka o razvrstavanju.”
Glavni postupak i prethodno pitanje
12
Društvo Dinamel Trade, koje upravlja malom klaonicom, moralo je sklopiti ugovore o pružanju usluga razvrstavanja trupova u skladu s OG‑om br. 4/2019 i HG‑om br. 842/2021 kako bi ispunilo opću obvezu razvrstavanja goveđih i svinjskih trupova.
13
Navedeno društvo podnijelo je tužbu Tribunalulu Brăila (Viši sud u Brăili, Rumunjska) kojom je zatražilo da se Ministarstvu poljoprivrede i ruralnog razvoja naloži da donese upravni akt čiji je cilj, među ostalim, izuzeti ga od obveze provedbe tih radnji razvrstavanja.
14
Budući da je ta tužba odbijena presudom od 9. travnja 2014., društvo Dinamel Trade podnijelo je žalbu Curtei de Apel Galați (Žalbeni sud u Galațiju, Rumunjska), koja je ukinula navedenu presudu i vratila predmet na ponovno suđenje Tribunalulu Brăila (Viši sud u Brăili).
15
Potonji, ponovno odlučujući u predmetu, proglasio se, međutim, nenadležnim u korist Curtee de Apel Galați (Žalbeni sud u Galațiju), koja je presudom od 30. lipnja 2016. odbila tužbu društva Dinamel Trade.
16
Ono je podnijelo žalbu protiv te presude sudu koji je uputio zahtjev, Înalti Curte de Casație și Justiție – Secția de contencios administrativ și fiscal (Visoki kasacijski sud – vijeće za upravne i porezne sporove, Rumunjska), koji ju je odbio kao neosnovanu presudom od 4. veljače 2020.
17
Društvo Dinamel Trade podnijelo je sudu koji je uputio zahtjev prijedlog za ponavljanje postupka jer u svojoj presudi od 4. veljače 2020. sud koji je uputio zahtjev nije uzeo u obzir Delegiranu uredbu 2017/1182, s obrazloženjem da potonja nije bila na snazi u trenutku objave presude Curtee de Apel Galați (Žalbeni sud u Galațiju) od 30. lipnja 2016.
18
Sud koji je uputio zahtjev prihvatio je taj prijedlog za ponavljanje postupka, ukinuo svoju presudu od 4. veljače 2020. i vratio predmet na ponovno odlučivanje o žalbi.
19
Društvo Dinamel Trade zatražilo je 24. svibnja 2022. od tog suda da Sudu uputi zahtjev za prethodnu odluku. Naime, navedeno društvo tvrdi da se OG‑om br. 4/2019 i HG‑om br. 842/2021 ne predviđa odstupanje za male objekte jer je razvrstavanje goveđih i svinjskih trupova obvezno neovisno o broju zaklanih životinja tjedno, iako iz preambule Delegirane uredbe 2017/1182 proizlazi da bi, unatoč tomu što države članice to nisu dužne učiniti, potonjima trebalo omogućiti da malim objektima odobre odstupanja od opće obveze razvrstavanja trupova, radi smanjenja njihova administrativnog opterećenja.
20
Iako navodi da je on sud protiv čijih odluka nema pravnog lijeka, što dovodi do primjene članka 267. trećeg stavka UFEU‑a i obveze obraćanja Sudu, sud koji je uputio zahtjev smatra očitim to da je zakonodavac Unije prepustio svakoj državi članici odluku o tome hoće li u svojem nacionalnom pravu predvidjeti odstupanja od obveze razvrstavanja goveđih i svinjskih trupova i da se Rumunjska odlučila za opću obvezu razvrstavanja, bez odstupanja.
21
Međutim, prema mišljenju tog suda, iako Komisija u uvodnoj izjavi 3. Delegirane uredbe 2017/1182 navodi da bi „državama članicama trebalo […] omogućiti da manjim objektima dopuste odstupanje od opće obveze razvrstavanja trupova”, na temelju čega bi se doista moglo zaključiti da su države članice i dalje slobodne odobriti takva odstupanja, ta institucija u njoj također pojašnjava da je „primjereno […] predvidjeti takva odstupanja za klaonice koje prosječno u razdoblju od jednog tjedna zakolju manje od 150 goveda starih osam mjeseci ili više [odnosno] manje od 500 svinja”, što se prije može protumačiti kao obveza država članica.
22
Prema mišljenju suda koji je uputio zahtjev, u okviru izvršavanja diskrecijske ovlasti koja se odnosi na odobravanje odstupanja od obveze razvrstavanja trupova, odlukom da se ne odobri nikakvo odstupanje i, konkretno, zanemarivanjem kriterija analize navedenih u Delegiranoj uredbi 2017/1182, OG br. 4/2019 i HG br. 842/2021 odstupaju od načela sadržanih u propisima Unije.
23
Stoga taj sud smatra da valja utvrditi je li nacionalni propis kojim se ne predviđa nikakvo odstupanje od navedene obveze u skladu s Delegiranom uredbom 2017/1182 i, jednako tako, je li način na koji nacionalna tijela izvršavaju svoju marginu prosudbe u skladu s tom uredbom.
24
U tim okolnostima Înalta Curte de Casație și Justiție – Secția de contencios administrativ și fiscal (Visoki kasacijski sud – vijeće za upravne i porezne sporove) odlučila je prekinuti postupak i uputiti Sudu sljedeće prethodno pitanje:
„Protive li se članak 2. stavak 1. [OG‑a br. 4/2019], članak 3. stavak 1. i članak 5. [HG‑a br. 842/2021] – kojima se uređuje nacionalni sustav razvrstavanja trupova i utvrđuje da je razvrstavanje [goveđih i ovčjih] trupova obvezno neovisno o broju zaklanih životinja […] – članku 2. stavku 1. točkama (a) i (b) [Delegirane uredbe 2017/1182], kojim se ukidanje obveze razvrstavanja trupova za male klaonice u kojima se zakolje manje od 150 goveda tjedno u godišnjem prosjeku i manje od 500 svinja tjedno u godišnjem prosjeku smatra prikladnim i nužnim, pri čemu se navodi sljedeće: ‚države članice mogu odlučiti da zahtjevi za razvrstavanje [goveđih i svinjskih trupova] nisu obvezni za klaonice u kojima se zakolje ograničen broj goveda i svinja’?”
O prethodnom pitanju
25
Na temelju članka 99. svojeg Poslovnika, Sud može, osobito kad se odgovor na prethodno pitanje može jasno izvesti iz sudske prakse ili kad odgovor na takvo pitanje ne ostavlja mjesta nikakvoj razumnoj sumnji, u svakom trenutku, na prijedlog suca izvjestitelja te nakon što sasluša nezavisnog odvjetnika, odlučiti obrazloženim rješenjem.
26
U ovom predmetu valja primijeniti tu odredbu.
27
Prema ustaljenoj sudskoj praksi Suda, u okviru postupka suradnje između nacionalnih sudova i Suda uspostavljene u članku 267. UFEU‑a, na Sudu je da nacionalnom sudu pruži koristan odgovor koji će mu omogućiti da riješi spor koji se pred njim vodi. U tom smislu, Sud mora, ako je potrebno, preoblikovati postavljena pitanja (presuda od 26. listopada 2021., PL Holdings, C‑109/20, EU:C:2021:875, t. 34. i navedena sudska praksa).
28
Također valja podsjetiti na to da u okviru prethodnog postupka Sud nije nadležan odlučivati o usklađenosti odredbi nacionalnog prava s pravilima prava Unije (rješenje od 16. svibnja 2022., Staatsanwaltschaft Köln (Dijete premješteno u Rumunjsku), C‑724/21, EU:C:2022:393, t. 18. i navedena sudska praksa).
29
U tim okolnostima valja smatrati da svojim pitanjem sud koji je uputio zahtjev u biti pita treba li odredbu članka 2. stavka 1. prvog podstavka točaka (a) i (b) Delegirane uredbe 2017/1182 tumačiti na način da joj se protivi nacionalni propis na temelju kojeg se zahtjevi koji se odnose na razvrstavanje goveđih i svinjskih trupova, predviđeni u točkama A. V. i B.II. Priloga IV. Uredbi br. 1308/2013, primjenjuju na sve klaonice sa sjedištem na državnom području, bez obzira na broj zaklanih životinja tjedno.
30
U skladu s člankom 2. stavkom 1. prvim podstavkom Delegirane uredbe 2017/1182, države članice mogu odlučiti da zahtjevi za razvrstavanje trupova goveda i svinja utvrđeni u točki A. V. odnosno točki B.II. Priloga IV. Uredbi (EU) br. 1308/2013 nisu obvezni za klaonice koje zakolju manje od 150 goveda starih osam mjeseci ili više tjedno u godišnjem prosjeku odnosno manje od 500 svinja tjedno u godišnjem prosjeku.
31
U članku 2. stavku 1. drugom podstavku te delegirane uredbe određuje se da države članice mogu utvrditi nižu granicu, posebno kako bi se osigurala reprezentativnost bilježenja cijena navedena u članku 8. stavku 2. Provedbene uredbe 2017/1184.
32
U skladu s ustaljenom sudskom praksom Suda, prilikom tumačenja odredbe prava Unije valja uzeti u obzir ne samo njezin tekst nego i kontekst u kojemu se nalazi te ciljeve propisa kojeg je dio (presuda od 28. siječnja 2020., Komisija/Italija (Direktiva o borbi protiv kašnjenja u plaćanju), C‑122/18, EU:C:2020:41, t. 39. i navedena sudska praksa).
33
Kada je najprije riječ o tekstu odredbe članka 2. stavka 1. Delegirane uredbe 2017/1182, iz izraza „[d]ržave članice mogu odlučiti da zahtjevi […] nisu obvezni”, upotrijebljenog u prvom podstavku te odredbe, nedvojbeno proizlazi da se u njoj propisuje mogućnost država članica da u svojim nacionalnim propisima predvide kao obvezne navedene zahtjeve koji se tiču razvrstavanja goveđih i svinjskih trupova, a ne obveza da to učine.
34
U spomenutoj se odredbi, u njezinu drugom podstavku, izričito pojašnjava margina prosudbe kojom raspolaže država članica koja odluči u svojim nacionalnim propisima predvidjeti odstupanja od navedenih obveza razvrstavanja, što također potvrđuje njihovu fakultativnu narav.
35
Stoga iz teksta članka 2. stavka 1. Delegirane uredbe 2017/1182 proizlazi da države članice same odlučuju hoće li uvesti takva odstupanja u svoje nacionalne propise, u granicama utvrđenima tom odredbom.
36
To tumačenje, koje proizlazi iz jasnog teksta članka 2. stavka 1. Delegirane uredbe 2017/1182, potkrijepljeno je, nadalje, kontekstom u kojem se nalaze ta odredba i propis kojeg je ona dio.
37
Kao prvo, iz stavaka 2. i 3. navedenog članka 2. proizlazi da države članice mogu, pod uvjetima koje propišu, osloboditi određene vrste klaonica obveza u pogledu razvrstavanja goveđih, svinjskih i ovčjih trupova.
38
Kao drugo, valja uzeti u obzir tekst članka 2. stavka 4. Delegirane uredbe 2017/1182, u skladu s kojim države članice obavješćuju Komisiju o svojoj odluci o primjeni bilo kojeg od odstupanja utvrđenih u stavcima 1. do 3. tog članka.
39
Naime, s jedne strane, iz tog teksta jasno proizlazi da su države članice te koje odlučuju hoće li primijeniti jedno od odstupanja utvrđenih u tom članku 2.
40
S druge strane, ako bi se smatralo da su države članice dužne predvidjeti takva odstupanja, obavješćivanje o njima ne bi imalo nikakvog smisla.
41
Kao treće, valja podsjetiti na to da je Delegiranu uredbu 2017/1182 Komisija donijela na temelju ovlasti koja joj je dodijeljena člankom 227. Uredbe br. 1308/2013. U članku 19. stavku 6. točki (c) potonje uredbe određuje se, među ostalim, to da je „Komisija […] ovlaštena donijeti delegirane akte […] [kojima se] utvrđuju […] posebna odstupanja […] koja države članice mogu odobriti klaonicama u kojima se kolje mali broj goveda”.
42
S druge strane, ta ovlast ne predviđa mogućnost da Komisija donosi delegiranu uredbu u čijim bi se odredbama predvidjela obveza država članice da odobre takva odstupanja.
43
Prema tome, granice navedene ovlasti potvrđuju tumačenje članka 2. stavka 1. prvog podstavka točaka (a) i (b) Delegirane uredbe 2017/1182 koje proizlazi iz njezina teksta.
44
Kao četvrto, valja dodati da to tumačenje potvrđuje i tekst pojedinih odredaba Uredbe Komisije br. 1249/2008 od 10. prosinca 2008. o utvrđivanju detaljnih pravila primjene ljestvice Zajednice za klasifikaciju goveđih, svinjskih i ovčjih trupova i izvješćivanja o njihovim cijenama (SL 2008., L 337, str. 3.) (SL, posebno izdanje na hrvatskom jeziku, poglavlje 3., svezak 39., str. 247.). Naime, u člancima 5. i 20. te uredbe određuju se, redom, da – kad je riječ o govedima i svinjama – „države članice mogu odlučiti da”, u granicama definiranima tom uredbom, odredbe o razvrstavanju trupova „[nisu obvezne]”.
45
Točno je da je Uredba br. 1249/2008 stavljena izvan snage i zamijenjena Delegiranom uredbom 2017/1182 te da nije primjenjiva ratione temporis na glavni postupak, kao što to proizlazi iz zahtjeva za prethodnu odluku.
46
Međutim, jasan tekst tih odredbi Uredbe br. 1249/2008, iz kojeg ni na koji način ne proizlazi da su države članice bile dužne u svojim nacionalnim propisima predvidjeti odstupanja od zahtjeva koji se odnose na razvrstavanje goveđih i svinjskih trupova, upućuje na doseg odgovarajućih odredbi Delegirane uredbe 2017/1182.
47
Kada je riječ, naposljetku, o ciljevima članka 2. stavka 1. Delegirane uredbe 2017/1182, tumačenje prema kojem države članice samostalno odlučuju o tome hoće li uvesti odstupanja od zahtjeva u pogledu razvrstavanja goveđih i svinjskih trupova, u granicama utvrđenima u toj odredbi, nije protivno ni izraženoj namjeri Komisije, kako proizlazi iz teksta uvodne izjave 3. te delegirane uredbe.
48
Naime, Komisija u toj uvodnoj izjavi navodi situacije u kojima smatra svrsishodnim da države članice iskoriste prepuštenu im mogućnost da u svojim nacionalnim propisima predvide odstupanja od obveza u pogledu razvrstavanja trupova.
49
Konkretno, u prvoj rečenici navedene uvodne izjave Komisija ističe da bi državama članicama „trebalo […] omogućiti da manjim objektima dopuste odstupanj[a] od opće obveze razvrstavanja trupova”, radi smanjenja administrativnog opterećenja tih objekata. Taj tekst na taj način nedvojbeno svjedoči o Komisijinoj namjeri da državama članicama prepusti mogućnost da previde ta odstupanja. S druge strane, točno je da ta institucija u drugoj rečenici te uvodne izjave pojašnjava da je „primjereno […] predvidjeti takva odstupanja za klaonice koje prosječno u razdoblju od jednog tjedna zakolju manje od 150 goveda starih osam mjeseci ili više [odnosno] manje od 500 svinja” te da države članice „mogu utvrditi” niže granice ovisno o nacionalnim uvjetima, što bi moglo upućivati na suprotno.
50
Iz toga se ipak ne može zaključiti da je Komisija donošenjem članka 2. stavka 1. Delegirane uredbe 2017/1182 namjeravala obvezati države članice, a ne prepustiti im mogućnost, da predvide odstupanja od zahtjeva u pogledu razvrstavanja goveđih i svinjskih trupova.
51
Naime, osim onoga što proizlazi iz jasnog teksta prve rečenice uvodne izjave 3. te uredbe, valja podsjetiti na to da preambula akta Unije nema pravno obvezujuću snagu i ne može se na nju pozivati ni kako bi se odstupilo od samih odredbi predmetnog akta ni kako bi se te odredbe tumačilo na način očito suprotan njihovu tekstu (presuda od 13. rujna 2018., Česká pojišťovna, C‑287/17, EU:C:2018:707, t. 33. i navedena sudska praksa).
52
U ovom slučaju, kao što je to navedeno u prethodnim točkama ovog rješenja, člankom 2. stavkom 1. prvim podstavkom Delegirane uredbe 2017/1182 ne utvrđuje se nikakva obveza država članica. Prema tome, ta se odredba ne može tumačiti drukčije na temelju činjenice da bi se na takav način mogla protumačiti druga rečenica iz uvodne izjave 3. Delegirane uredbe 2017/1182.
53
S obzirom na prethodno navedeno, odredbu članka 2. stavka 1. prvog podstavka točaka (a) i (b) Delegirane uredbe 2017/1182 treba tumačiti na način da joj se ne protivi nacionalni propis na temelju kojeg se zahtjevi koji se odnose na razvrstavanje goveđih i svinjskih trupova, predviđeni u točkama A. V. i B.II. Priloga IV. Uredbi br. 1308/2013, primjenjuju na sve klaonice sa sjedištem na državnom području, bez obzira na broj zaklanih životinja tjedno.
Troškovi
54
Budući da ovaj postupak ima značaj prethodnog pitanja za stranke glavnog postupka pred sudom koji je uputio zahtjev, na tom je sudu da odluči o troškovima postupka.
Slijedom navedenog, Sud (osmo vijeće) odlučuje:
Odredbu članka 2. stavka 1. prvog podstavka točaka (a) i (b) Delegirane uredbe Komisije (EU) 2017/1182 od 20. travnja 2017. o dopuni Uredbe (EU) br. 1308/2013 Europskog parlamenta i Vijeća u pogledu ljestvice Unije za razvrstavanje goveđih, svinjskih i ovčjih trupova i u pogledu izvješćivanja o tržišnim cijenama određenih kategorija trupova i živih životinja
treba tumačiti na način da joj se:
protivi nacionalni propis na temelju kojeg se zahtjevi koji se odnose na razvrstavanje goveđih i svinjskih trupova, predviđeni u točkama A. V. i B.II. Priloga IV. Uredbi (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007, primjenjuju na sve klaonice sa sjedištem na državnom području, bez obzira na broj zaklanih životinja tjedno.
Potpisi
(
*1
)	Jezik postupka: rumunjski